על רקע הפרסום ב"הארץ": קריאה לאכוף חוק המורה על אפסון נשק בעבודה - משפט ופלילים - הארץ
על רקע הפרסום ב"הארץ": קריאה לאכוף חוק המורה על אפסון נשק בעבודה
בוועדה למעמד האשה בכנסת נערך דיון בנתונים שפורסמו הבוקר, לפיהם מ-2002 נרצחו 12 נשים באמצעות נשק של מאבטחים
05.12.2011 14:22 עודכן ב: 14:42
ועדת הכנסת למעמד האישה תבעה הבוקר (שני) מהשר לביטחון פנים, יצחק אהרונוביץ, לאכוף תוך חודשיים את החוק המורה על אפסון נשק אבטחה במקום העבודה. ח"כ ציפי חוטובלי (ליכוד), יו"ר הוועדה למעמד האשה, סיכמה הבוקר בישיבת הוועדה את הדרישה לאכוף את החוק. חברת הכנסת זהבה גלאון (מרצ), העוסקת בנושא, פתחה את הישיבה בהצגת הממצאים החמורים הנוגעים לנושא לפיהם 12 נשים נרצחו מאז 2002, באמצעות שימוש בנשק אבטחה.
היום פורסמו נתונים אלו ב"הארץ", לצד מכתבו של מנכ"ל המשרד לביטחון פנים, יעקב גנות, שכתב כי "בפועל התקשו חברות האבטחה בהיערכות ליצירת סידורי הפקדה לכלי הירייה של השומרים בתום כל משמרת אבטחה".
גנות, שהגיב לפניית ארגוני הנשים אל וועדת הפנים בחודש מאי האחרון, הוסיף כי המגמה היא לצמצם "ככל האפשר את מספר כלי הירייה שמאבטחים יורשו ליטול עימם לבתיהם בתום כל משמרת אבטחה". זאת, לצד הנחיית האגף לרישוי כלי ירייה במשרד, שפורסמו ב"הארץ", כי יועדפו הענקת רישיונות נשק לארגונים על פני רישיונות נשק לאזרחים - במקביל לדרישה להגברת הכשרתם של המאבטחים.
הישיבה נערכה ביוזמת קמפיין "האקדח על שולחן המטבח", המייצג 11 ארגוני חברה אזרחית וארגוני נשים שפנו בחודשים האחרונים אל השר אהרונוביץ למלא את תפקידו בשמירה על ביטחון הפנים, ולהבטיח את ביטחונם של בני המשפחות של המועסקים באבטחה ובשמירה. מובילות הקמפיין, רלה מזלי ועו"ד סמדר בן-נתן, מציינות כי חרף הזמנתם של ראשי תעשיית האבטחה, אלו נעדרו מהישיבה.
במהלך הדיון היום השתתפה גם אלמנש זלקה, הפעילה בקמפיין, ששרדה ניסיון רצח בידי בן זוגה באקדח האבטחה שהביא לביתם. אל משתתפי הוועדה סיפרה היום כי "בן הזוג שלי ירה בי שמונה כדורים בנשק שקיבל מחברת האבטחה שבה עבד. הנשק הוחזר לו אחרי שנלקח ממנו על רקע תלונה שלי, מבלי ששאלו אותי".